Mike Huckabee

Michael Dale «Mike» Huckabee (født 23. august 1955 i Hope i Arkansas i USA) er en amerikansk programleder og politiker som tilhører Det republikanske parti. Han var guvernør i Arkansas fra 1996 til 2007. Han erklærte den 28. januar 2007 at han hadde etablert en undersøkelseskomité med tanke på kandidatur til de amerikanske presidentvalgene i 2008. Etter seier ved nominasjonsvalget i Iowa 3. januar 2008 lå han i ledelsen av den republikanske kappestriden om å bli sitt partis presidentkandidat, men falt senere ned noen hakk.

Han leder programmet Huckabee på Fox News.

Biografi 
Huckabee deler fødeby med Bill Clinton, og har likesom Clinton vært guvernør i Arkansas. Huckabees far var brannmann og mekaniker, og moren var kontorist i et gasselskap. Han har én søster, som er ungdomsskolelærerinne. Huckabees fikk sin første jobb som 14-åring i en radiostasjon der han var oppleser av nyhets- og værmeldinger.

Han studerte ved Ouachita Baptist University, og deretter ved Southwestern Baptist Theological Seminary i Fort Worth i Texas.

Han giftet seg med Janet McCain den 25. mai 1974.

Geistlig karriere 
Huckabee var pastor i Southern Baptist-kirker i Arkadelphia, Texarkana og Pine Bluff. Fra 1989 til 1991 var han president for Arkansas Baptist State Convention. Han var også president for et religiøst orientert fjernsynsselskap.

Guvernør for Arkansas 

I 1996 prøvde Huckabee for annen gang å bli kandidat til det amerikanske senatet, noe som han lyktes i. Men da det i mai samme år ble klart at den demokratiske guvernøren for Arkansas, demokraten Jim Guy Tucker, ville tre tilbake som følge av Whitewaterskandalen, gikk Huckabee inn for dette vervet i stedet, og ble utnevnt til guvernør den 15. juni. I 1998 vant Huckabee guvernørvalgene med 60 % av stemmene, og i 2002 ble han gjenvalgt med  53 % av stemmene.

I november 2005 ble han kåret av Time Magazine som en av USAs fem beste guvernører.

Kandidatur som republikansk presidentkandidat 
Huckabee ble til å begynne med betraktet som outsider i kampen om den republikanske nominasjonen, men den 28. november 2007 offentliggjorde Rasmussen Reports en meningsmåling fra Iowa som viste at Huckabee hadde støtte fra 28% av de spurte, tre prosentpoeng flere enn den så langt ledende kandidaten Mitt Romney. Iowa har nominasjonsvalg den 3. januar 2008. Han vant da også dette nominasjonsvalget den 3. januar 2008, med klar margin til annenmann, Romney. Ved senere nominasjonsvalg falt han noe mer i bakgrunnen.

Huckabee annonserte tidlig i 2011 at han ikke var aktuell som kandidat for det følgende års presidentvalg.

Politiske standpunkter 
Blant de forhold som gjør det lettere å forholde seg til kandidaten Huckabee enn det ofte er til politiske kandidater, er at han klarere enn mange legger frem sine synspunkter. Ellers er av og til amerikanske valgkamper preget av slagord og generelle uttalelser som kan være vanskelig å finne ut av.
  
 Huckabee er motstander av provosert abort. Han har sagt at han ville undertegnet en hypotetisk lov som tillot abort kun der morens liv var i faresonen. Han vil heller ikke tillate abort ved voldtekt eller incest. Han har sagt at det ville være en stor dag for USA hvis høyesterettsdommen Roe v. Wade ble tilbakevist.

 Om ekteskap har Huckabee gitt uttrykk for at verken den føderale regjering eller delstatene burde anerkjenne samkjønnede ekteskap. Han støtter en grunnlovspresisering som definerer «ekteskap» som en pakt mellom én mann og én kvinne.

 Huckabee har sagt at embyronal stamcelleforskning skaper liv bare for å avslutte det. Han støttet president George W. Bushs veto mot lovgivning som ville ha muliggjort føderal finansiering av embryonisk stamcelleforskning i juni 2007, og sa at det var galt av moralske årsaker og bygget på usikker forskning. Han påpekte at forsker har utviklet stamcelleforskning som ikke benyttet seg av det menneskelige embryo, og sa at «vital vitenskapelig forskning kan gjennomføres og blir gjennomført uten at liv blir destruert».
 Om «våpenkontroll» (Gun Control) har Huckabee for det meste inntatt et standpunkt til fordel for en vid tolkning av grunnlovstillegget som gir amerikanere rett til å bære våpen. Han setter det i sammenheng med retten til selvforsvar og mener at det det må være tillatt å være våpen skjult.
 Innen rettspleien støtter Huckabee dødsstraff, men kun «nølende». Han mener at det å eliminere muligheten for benådning/tidlig løslatelse fjerner incentivene for rehabilitering,og mener at flere fengsler bør bygges, og at de gjerne kan drives privat. Han er motstander av å tillate Marijuana for medisinsk bruk.

 Huckabee støtter USAs militære engasjement i Irak og at politisk motstand mot styrkeoppbyggingen (2007) er farlig.
 Huckabee støtter fortsatt bruk av Guantánamobukta-basen for terrormistenkte.
 Huckabee støtter arbeidsinnvandring fra Mexico og Canada, og er i mot en militarisering av USAs grense mot Mexico. 
 Huckabee går inn for et nytt skattesystem (FairTax).

Referanser

Eksterne lenker 
 
 
 
 

Guvernører i Arkansas
Republikanske presidentkandidater i USA 2008
Baptistiske pastorer og predikanter
Personer fra Hempstead County i Arkansas